LV Eiropas Savienības Oficiālais Vēstnesis C 181/25

Paziņojums par daļējas starpposma pārskatīšanas uzsākšanu attiecībā uz antidempinga pasākumiem, kas piemērojami saimniecībās audzētu Norvēģijas izcelsmes lašu importam

(2008/C 181/09)

Komisija pēc savas iniciatīvas nolēma sākt daļēju starpposma pārskatīšanu saskaņā ar 11. panta 3. punktu Padomes 1995. gada 22. decembra Regulā (EK) Nr. 384/96 par aizsardzību pret importu par dempinga cenām no valstīm, kas nav Eiropas Kopienas dalībvalstis (tālāk tekstā “pamatregula”) (1). Pārskatīšana attiecas tikai uz ražojuma definīcijas pārbaudi, lai noskaidrotu to, vai uz dažiem ražojuma veidiem attiecas pasākumi, kas noteikti saimniecībā audzētiem lašiem.

1. Ražojums

Ražojums, par ko notiek pārskatīšana, ir saimniecībās audzēti (bet ne savvaļas) laši, arī filejās, svaigi, dzesināti vai saldēti, kuru izcelsme ir Norvēģijā (“attiecīgais ražojums”) un ko patlaban klasificē ar KN kodiem ex 0302 12 00, ex 0303 11 00, ex 0303 19 00, ex 0303 22 00, ex 0304 19 13 un ex 0304 29 13. Šie KN kodi ir norādīti vienīgi informācijai.

2. Spēkā esošie pasākumi

Patlaban spēkā esošais pasākums ir galīgs antidempinga maksājums, kas noteikts ar Padomes 2006. gada 17. janvāra Regulu (EK) Nr. 85/2006 par saimniecībās audzētu Norvēģijas izcelsmes lašu importu (2).

3. Pārskatīšanas pamatojums

Tallinas administratīvā tiesa vērsās Eiropas Kopienu Tiesā ar lūgumu sniegt prejudiciālu nolēmumu par jautājumu, vai saldēti lašu mugurkauli (asakas ar zivju mīkstumu) ir klasificējami ar kādu no TARIC kodiem, uz kuriem attiecas 1. pants Regulā (EK) Nr. 85/2006 par galīgā antidempinga maksājuma uzlikšanu saimniecībās audzētu Norvēģijas izcelsmes lašu importam, un no tā izrietošo jautājumu par šādas klasificēšanas ietekmi uz antidempinga pasākumiem. Minētās regulas 1. pants nosaka dažāda līmeņa pasākumus atkarībā no attiecīgā ražojuma veida. Viens no ražojuma veidiem ir “citādi saimniecībās audzēti laši (arī izķidāti, bez galvas), svaigi, dzesināti vai saldēti”. Komisija pēc savas iniciatīvas ir nolēmusi, ka ir jāpaskaidro, vai antidempinga pasākumu ražojuma definīcija attiecas uz iepriekš minēto ražojuma veidu (arī uz minētajiem mugurkauliem, svaigiem vai dzesinātiem), lai būtu skaidrs, vai saldēti lašu mugurkauli ir ietverti attiecīgajā ražojuma definīcijā.

Tādēļ ir lietderīgi pārskatīt šo jautājumu, lai precizētu attiecīgā ražojuma definīciju, iespējams, piešķirot pieņemtajam lēmumam atpakaļejošu spēku no attiecīgo pasākumu ieviešanas datuma. Visas ieinteresētās personas, un jo īpaši importētāji, tiek aicināti paziņot savu viedokli šajā jautājumā un sniegt apstiprinošus pierādījumus.

4. Procedūra

Pēc apspriešanās ar padomdevēju komiteju konstatējusi, ka ir pietiekami pierādījumi, lai sāktu daļēju starpposma pārskatīšanu, Komisija ar šo uzsāk pārskatīšanu saskaņā ar pamatregulas 11. panta 3. punktu, kas skar vienīgi attiecīgā ražojuma definīciju.

a) Anketas

Lai iegūtu informāciju, ko Komisija uzskata par vajadzīgu šai izmeklēšanai, tā nosūtīs anketas Kopienas ražošanas nozarei, citiem zināmiem ražotājiem Kopienā, zināmiem importētājiem, zināmiem lietotājiem, zināmiem Norvēģijas ražotājiem eksportētājiem un minētās valsts iestādēm. Šai informācijai un apstiprinošiem pierādījumiem jānonāk Komisijā šā paziņojuma 5. punkta a) apakšpunktā noteiktajā termiņā.

b) Informācijas vākšana un uzklausīšana

Ar šo visas ieinteresētās personas tiek aicinātas darīt zināmu savu viedokli, iesniegt informāciju, tostarp to informāciju, kas nav iekļauta anketās, un apstiprinošus pierādījumus. Šai informācijai un apstiprinošiem pierādījumiem jānonāk Komisijā šā paziņojuma 5. punkta a) apakšpunktā noteiktajā termiņā.

Turklāt Komisija var uzklausīt ieinteresētās personas, ja tās to pieprasa, norādot konkrētus iemeslus, kāpēc tās būtu jāuzklausa. Šis pieprasījums jāiesniedz šā paziņojuma 5. punkta b) apakšpunktā noteiktajā termiņā.

5. Termiņi

a) Termiņš, kurā ieinteresētās personas var pieteikties, iesniegt atbildes uz anketas jautājumiem un citu informāciju

Lai izmeklēšanā ņemtu vērā sniegto informāciju, 40 dienu laikā pēc šā paziņojuma publicēšanas Eiropas Savienības Oficiālajā Vēstnesī, ja vien nav noteikts citādi, visām ieinteresētajām personām, sazinoties ar Komisiju, jāpiesakās, jādara zināms savs viedoklis un jāiesniedz atbildes uz anketas jautājumiem vai jebkura cita informācija. Jāpievērš uzmanība tam, ka vairuma pamatregulā noteikto procesuālo tiesību īstenošana ir atkarīga no tā, vai ieinteresētā persona piesakās iepriekš minētajā laikposmā.

b) Uzklausīšana

Visas ieinteresētās personas minētajā 40 dienu termiņā var arī pieprasīt, lai Komisija tās uzklausītu.

6. Rakstiski iesniegtā informācija, atbildes uz anketas jautājumiem un sarakste

Visus iesniegumus un pieprasījumus ieinteresētās personas iesniedz rakstiski (nevis elektroniski, ja vien nav norādīts citādi) un norāda ieinteresētas personas nosaukumu/vārdu, adresi, e-pasta adresi, tālruņa un faksa numuru, un/vai teleksa numuru). Visiem rakstiski iesniegtajiem dokumentiem, tostarp šajā paziņojumā pieprasītajai informācijai, atbildēm uz anketas jautājumiem un sarakstei, ko ieinteresētās personas veic konfidenciāli, jābūt ar norādi “Limited” (3), un saskaņā ar pamatregulas 19. panta 2. punktu šiem dokumentiem jāpievieno nekonfidenciāla versija ar norādi “For inspection by interested parties”.

Adrese sarakstei ar Komisiju:

European Commission Directorate General for Trade Directorate H Office: J-79 4/23 B-1049 Brussels Fakss: (32-2) 295 65 05.

7. Nesadarbošanās

Ja kāda ieinteresētā persona atsakās nodrošināt piekļuvi vajadzīgajai informācijai vai to nesniedz noteiktajā termiņā, vai arī būtiski kavē izmeklēšanu, pozitīvus vai negatīvus pagaidu vai galīgos secinājumus saskaņā ar pamatregulas 18. pantu var izdarīt, pamatojoties uz pieejamajiem faktiem.

Ja konstatē, ka ieinteresētā persona ir sniegusi nepareizu vai maldinošu informāciju, šo informāciju neņem vērā, un saskaņā ar pamatregulas 18. pantu var izmantot pieejamos faktus. Ja ieinteresētā persona nesadarbojas vai sadarbojas tikai daļēji un ja tādēļ saskaņā ar pamatregulas 18. pantu secinājumi tiek balstīti uz pieejamajiem faktiem, rezultāts ieinteresētajai personai var būt mazāk labvēlīgs nekā tad, ja tā būtu sadarbojusies.

8. Izmeklēšanas grafiks

Saskaņā ar pamatregulas 11. panta 5. punktu izmeklēšana tiks pabeigta 15 mēnešu laikā pēc šā paziņojuma publicēšanas Eiropas Savienības Oficiālajā Vēstnesī.

9. Citas starpposma pārskatīšanas atbilstoši pamatregulas 11. panta 3. punktam

Pašreizējās pārskatīšanas joma ir izklāstīta iepriekš 3. punktā. Visas personas, kas vēlas pieprasīt pārskatīšanu citu iemeslu dēļ, to var darīt saskaņā ar pamatregulas 11. panta 3. punkta noteikumiem.

Šī ražojuma definīcijas pārskatīšana neietekmē spēkā esošo antidempinga pasākumu piemērošanas termiņu.

10. Personas datu apstrāde

Jāņem vērā, ka šajā izmeklēšanā iegūtos personas datus apstrādās saskaņā ar Eiropas Parlamenta un Padomes 2000. gada 18. decembra Regulu (EK) Nr. 45/2001 par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti (4).

11. Uzklausīšanas amatpersona

Jānorāda, ka gadījumā, ja ieinteresētās personas uzskata, ka tām radušās grūtības realizēt tiesības uz aizstāvību, tās var pieprasīt Tirdzniecības ģenerāldirektorāta uzklausīšanas amatpersonas iejaukšanos. Tā darbojas kā vidutājs starp ieinteresētajām personām un Komisijas dienestiem, vajadzības gadījumā piedāvājot būt par vidutāju procesuālos jautājumos, kas skar to interešu aizstāvību lietas izskatīšanā, īpaši jautājumos par pieeju lietai, konfidencialitāti, termiņu pagarināšanu un viedokļu rakstisku un/vai mutisku iesniegšanu. Papildu informācija un kontaktinformācija atrodama uzklausīšanas amatpersonas tīmekļa lapās Tirdzniecības ģenerāldirektorāta tīmekļa vietnē (http://ec.europa.eu/trade).

(1) OV L 56, 6.3.1996., 1. lpp. Regulā jaunākie grozījumi izdarīti ar Padomes Regulu (EK) Nr. 2117/2005 (OV L 340, 23.12.2005., 17. lpp.).

(2) OV L 15, 20.1.2006., 1. lpp.

(3) Tas nozīmē, ka dokuments paredzēts tikai iekšējai lietošanai. Tas ir aizsargāts atbilstīgi 4. pantam Eiropas Parlamenta un Padomes 2001. gada 30. maija Regulā (EK) Nr. 1049/2001 par publisku piekļuvi Eiropas Parlamenta, Padomes un Komisijas dokumentiem (OV L 145, 31.5.2001., 43. lpp.). Tas ir konfidenciāls dokuments saskaņā ar pamatregulas 19. pantu un 6. pantu PTO Nolīgumā par 1994. gada VVTT (Antidempinga nolīgums) VI panta īstenošanu.

(4) OV L 8, 12.1.2001., 1. lpp.